CELEX: 32020R0199
Language: bg
Date: 2020-02-13 00:00:00
Title: Регламент за Изпълнение (ЕС) 2020/199 на Комисията от 13 февруари 2020 година за въвеждане на регистрационен режим по отношение на вноса на продукти от стъклени влакна с непрекъсната нишка с произход от Египет

14.2.2020   
               
               
                  BG
               
               
                  Официален вестник на Европейския съюз
               
               
                  L 42/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/199 НА КОМИСИЯТА
         от 13 февруари 2020 година
         за въвеждане на регистрационен режим по отношение на вноса на продукти от стъклени влакна с непрекъсната нишка с произход от Египет
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (1) („основния регламент“), и по-специално член 24, параграф 5а от него,
         след като информира държавите членки,
         като има предвид, че:
         
                     (1)
                  
                  
                     На 7 юни 2019 г. с известие („известието за започване“), публикувано в Официален вестник на Европейския съюз (2), Европейската комисия („Комисията“) обяви започването на антисубсидийна процедура във връзка с вноса в Съюза на продукти от стъклени влакна с непрекъсната нишка с произход от Египет.
                  
               
                     (2)
                  
                  
                     Причината бе подаването на 24 април 2019 г. на жалба от Европейската асоциация на производителите на стъклени влакна (APFE) („жалбоподателя“) от името на производители, които представляват над 25 % от общото производство на продукти от стъклени влакна с непрекъсната нишка в Съюза.
                  
               
                     (3)
                  
                  
                     Антисубсидийното разследване следва започването на отделно разследване от страна на Комисията за проучване на наличието на вредоносен дъмпинг по отношение на същия продукт, но с произход от Египет и Бахрейн, започнато на 3 май 2019 г. (3).
                  
               
                     (4)
                  
                  
                     Разследването на субсидирането и вредата обхвана периода от 1 април 2018 г. до 31 март 2019 г. („разследвания период“). Разглеждането на тенденциите, които са от значение за оценка на вредата, обхвана периода от 1 януари 2016 г. до края на разследвания период („разглеждания период“).
                  
               1.   Продукт, който подлежи на регистрационен режим
         
         
                     (5)
                  
                  
                     Продуктът, който подлежи на регистрационен режим („разглежданият продукт“), е нарязани на снопчета стъклени влакна с дължина, непревишаваща 50 mm („нарязани влакна“); ровинг от стъклени влакна, с изключение на ровинг от стъклени влакна, които са импрегнирани и промазани и имат загуба на маса при накаляване над 3 % (както е определено в стандарт ISO 1887) („ровинг“); и матове от нишки от стъклени влакна, с изключение на матове от стъклена вата („матове“) с произход от Египет, понастоящем класирани в кодове по КН 7019 11 00, ex 7019 12 00 и 7019 31 00 (кодове по ТАРИК 7019120022, 7019120025, 7019120026 и 7019120039). Разглежданият продукт е известен като „подсилващи материали от стъклени влакна“ или „ПМСВ“.
                  
               2.   Основания за въвеждане на регистрационен режим
         
         
                     (6)
                  
                  
                     В съответствие с член 24, параграф 5а от основния регламент Комисията възлага на митническите органи да предприемат необходимите мерки за регистриране на вноса по време на периода на предварително разгласяване съгласно член 29а, така че впоследствие да могат да бъдат налагани мерки по отношение на този внос, считано от датата на регистрацията, освен когато са налице достатъчно доказателства, че не са изпълнени изискванията на член 16, параграф 4, буква в) или г) от основния регламент.
                  
               
                     (7)
                  
                  
                     Поради това Комисията направи анализ на изискванията на член 16, параграф 4, букви в) и г) от основния регламент с оглед на това дали вносът следва да бъде регистриран по време на периода на предварително разгласяване.
                  
               
                     (8)
                  
                  
                     В тези членове от Комисията се изисква да разгледа:
                     
                                 —
                              
                              
                                 дали са налице критични обстоятелства, при които по отношение на въпросния субсидиран продукт се причинява трудно поправима вреда от масов внос в относително кратък период от време на продукт, при който е реализирана полза от подлежащи на изравняване субсидии, както и
                              
                           
                                 —
                              
                              
                                 дали се счита за необходимо, за да се изключи повтарянето на вредата, изравнителните мита за този внос да бъдат наложени с обратно действие.
                              
                           
               2.1.   Продукт, при който е реализирана полза от подлежащи на изравняване субсидии
         
         
                     (9)
                  
                  
                     Що се отнася до субсидирането, на този етап Комисията разполага с достатъчно доказателства, че износът на разглеждания продукт от Египет е субсидиран и че производителят износител Jushi в Египет се е ползвал от тези субсидии по време на разследвания период.
                  
               
                     (10)
                  
                  
                     Посочените в жалбата практики на субсидиране включват следното:
                     
                                 —
                              
                              
                                 директно прехвърляне на средства,
                              
                           
                                 —
                              
                              
                                 приходи, от които правителството се е отказало или не е събрало, както и
                              
                           
                                 —
                              
                              
                                 държавни доставки на стоки или услуги на занижени цени.
                              
                           
               
                     (11)
                  
                  
                     Както е посочено в известието за започване, жалбоподателят заяви, че тези мерки представляват субсидии, тъй като включват финансово участие от страна на правителството на Египет (включително органи на публичната власт) и предоставят ползи на производителя износител на разглеждания продукт. Твърди се, че тези мерки са ограничени до някои предприятия, промишлени сектори или група от предприятия и/или че зависят от осъществяването на износ и поради тази причина те са специфични и подлежащи на изравняване.
                  
               
                     (12)
                  
                  
                     Доказателствата за субсидиране бяха представени в обществено достъпната версия на жалбата и анализирани допълнително в меморандума относно наличността на достатъчно доказателства.
                  
               
                     (13)
                  
                  
                     Поради това към настоящия момент Комисията разполага с достатъчно доказателства, които по-скоро сочат, че при вноса на ПМСВ от Египет се реализира полза от подлежащи на изравняване субсидии.
                  
               2.2.   Масов внос на ПМСВ от Египет в относително кратък период от време
         
         
                     (14)
                  
                  
                     Извадката от базата данни Surveillance 2, заедно с данните за 2015 г. от жалбата, показват наличието на масов внос на египетски ПМСВ през периода от 2015 г. до 2018 г. Обемът на вноса през този период е нараснал с 200 %, а пазарният му дял се е увеличил от 4,6 % през 2015 г. на 12,8 % през 2018 г.
                  
               
                     (15)
                  
                  
                     Като се вземат предвид по-нови данни, на графиката по-долу е показано количеството ПМСВ, внесено от Египет по тримесечия през периода от януари 2016 г. до септември 2019 г. Тя обхваща разглеждания период (от първото тримесечие на 2016 г. до първото тримесечие на 2019 г.) и две тримесечия след разследвания период (РП) (второто и третото тримесечие на 2019 г.).
                  
               
                     (16)
                  
                  
                     През разглеждания период се наблюдава значително увеличение от 130 % — от малко над 14 000 тона през първото тримесечие на 2016 г. до 32 000 тона през първото тримесечие на 2019 г., което представлява увеличение на пазарния дял от 5 % на 14 %:
                     
                        
                  
               
                     (17)
                  
                  
                     Тъй като отделното антидъмпингово разследване, посочено в съображение 3, се отнася за вноса на същия продукт, наред с други държави, от Египет, неговото започване може вече да е засегнало търговските потоци, имащи отношение към въпросната оценка. Следователно датата на започване на тази процедура, а именно 3 май 2019 г., ще се счита за начало на периода след започването на процедурата за оценяване на промените във времето на вноса и в рамките на настоящото разследване.
                  
               
                     (18)
                  
                  
                     Анализът на вноса от Египет по време на периода след започване на процедурата не означава, че масовият внос е бил преустановен, а по-скоро че остава на същото или по-високо равнище:
                     
                                 Количества на вноса от Египет (в тонове)
                              
                           
                                  
                              
                              
                                 Средномесечно (РП)
                              
                              
                                 След започването (общо)  (*1)
                                 
                              
                              
                                 Същия период през РП (общо)  (*2)
                                 
                              
                              
                                 Средномесечно (след започването)
                              
                              
                                 Разлика
                                 За същия период РП — след започването (общо)
                              
                              
                                 Разлика
                                 Общо през РП — след започването (средномесечно)
                              
                           
                                 Египет
                              
                              
                                 12 014 
                              
                              
                                 91 319 
                              
                              
                                 92 286 
                              
                              
                                 13 045 
                              
                              
                                 – 1 %
                              
                              
                                 + 9 %
                              
                           
                                 Източник: база данни Surveillance 2.
                              
                           
               
                     (19)
                  
                  
                     Действително що се отнася до разследвания период и след него, средният месечен обем на вноса в периода от май до ноември 2019 г. е с 9 % по-голям от този по време на разследвания период.
                  
               
                     (20)
                  
                  
                     Общото количество ПМСВ с произход от Египет, внесено в Съюза в периода от май до ноември 2019 г., е на почти същото равнище като общото количество, внесено по време на същия период през 2018 г.
                  
               
                     (21)
                  
                  
                     Въз основа на направения по-горе анализ Комисията стигна до заключението, че е налице масов внос от Египет. Тези количества, заедно с увеличението на пазарния дял през целия разглеждан период, представляват масов внос в относително кратък период от време по смисъла на член 16, параграф 4 от основния регламент.
                  
               
                     (22)
                  
                  
                     Увеличението на вноса всъщност е съвпаднало със започването на антидъмпинговото разследване по отношение на същия разглеждан продукт, след като през предходните две тримесечия се е наблюдавал спад при вноса и тенденция на относителното му стабилизиране. Това може да се дължи на възможността на разглеждания продукт да бъдат наложени мерки за търговска защита.
                  
               2.3.   Критични обстоятелства и трудно поправима вреда
         
         
                     (23)
                  
                  
                     В жалбата се съдържат достатъчно доказателства, че промишлеността на Съюза понася съществена трудно поправима вреда, причинена от вноса от Египет, и че този внос представлява критични обстоятелства.
                  
               
                     (24)
                  
                  
                     Вносът от Jushi Egypt в ЕС се е увеличил значително от 2015 г. насам, след като Комисията е стигнала до заключението, че промишлеността на Съюза не е понесла вреда (4).
                  
               
                     (25)
                  
                  
                     Комисията разполага с достатъчно доказателства, че субсидирането на производителите износители причинява съществена и трудно поправима вреда на промишлеността на Съюза. Тези доказателства се състоят от съдържащи се в жалбата подробни данни относно основните показатели за вредата, посочени в член 8, параграф 4 от основния регламент.
                  
               
                     (26)
                  
                  
                     Сред доказателствата за наличието на посочените обстоятелства са бързото влошаване на състоянието на промишлеността на Съюза, характеризиращо се със спад на печалбата, която от максимална стойност в размер на 13 % през 2016 г. е спаднала на 4,6 % през 2018 г., както и със загуба на пазарен дял от 11 процентни пункта по време на същия период (2016—2018 г.).
                  
               
                     (27)
                  
                  
                     Това влошаване е съвпаднало с увеличения обем на вноса от Египет, показан на графиката по-горе, както и с намаляване на средната му цена, както е описано по-долу.
                  
               
                     (28)
                  
                  
                     Комисията установи, че средната единична цена на ПМСВ от Египет е спаднала от 1007 EUR/тон през първото тримесечие на 2016 г. на 904 EUR/тон през разследвания период. След като е започнато антидъмпинговото разследване по отношение на същия продукт с произход от Египет, в периода между май 2019 г. и ноември 2019 г. единичната цена е продължила да спада и е достигнала средна стойност от 884 EUR/тон.
                  
               
                     (29)
                  
                  
                     Според жалбата през 2018 г. вносът от Египет е подбивал значително цените на промишлеността на Съюза с 16 %.
                  
               
                     (30)
                  
                  
                     Освен това Комисията прецени дали претърпяната вреда е била трудно поправима. Като се има предвид, че някои ползватели на ПМСВ прилагат продължителни процедури за сертифициране на своите доставчици, след като тези ползватели преминат към доставчици от Китай или Египет, е малко вероятно в краткосрочен или дори средносрочен план да се върнат към производители от Съюза. Тази опасност от постоянна загуба на пазарен дял или намаляване на приходите представлява вреда, която е трудно поправима.
                  
               
                     (31)
                  
                  
                     Поради това Комисията стигна до заключението, че от наличните доказателства е видно, че промишлеността на Съюза е понесла трудно поправима вреда и че са налице критични обстоятелства.
                  
               2.4.   Възпрепятстване на повторното възникване на вредата
         
         
                     (32)
                  
                  
                     И накрая, предвид изложеното в точка 2.3 по-горе, Комисията счете за необходимо да подготви евентуалното налагане на мерки с обратно действие чрез въвеждане на регистрационен режим, за да се възпрепятства повторното възникване на такава вреда. Действително от данните за пазарните условия след РП става видно, че състоянието на промишлеността на ЕС се влошава поради същественото нарастване на субсидирания внос на ниски цени.
                  
               2.5.   Заключение
         
         
                     (33)
                  
                  
                     С оглед на гореизложеното Комисията установи, че няма убедителни доказателства, от които да става видно, че в този случай не е оправдано въвеждането на регистрационен режим за вноса на разглеждания продукт по време на периода на предварително разгласяване.
                  
               
                     (34)
                  
                  
                     Поради това в съответствие с член 24, параграф 5а от основния регламент Комисията ще регистрира вноса на разглеждания продукт по време на периода на предварително разгласяване.
                  
               3.   Бъдещи задължения във връзка с регистрирания внос
         
         
                     (35)
                  
                  
                     Съгласно член 24, параграф 5а от основния регламент за вноса на разглеждания продукт трябва да се въведе регистрационен режим по време на периода на предварително разгласяване в съответствие с член 29а от основния регламент.
                  
               
                     (36)
                  
                  
                     Всякакви бъдещи задължения ще произтичат от окончателните констатации от настоящото антисубсидийно разследване. На настоящия етап от разследването все още не е възможно да се направи оценка на размера на субсидирането в Египет. В жалбата не се съдържа точна оценка на размера на субсидирането, който обикновено се използва като основа за установяване на изравнителните мита. В нея се съдържа само оценка на равнището на отстраняване на вредата — 22 % за 2018 г.
                  
               
                     (37)
                  
                  
                     В съответствие с член 15, параграф 1, четвърта алинея от основния регламент тази оценка на задължението би била от значение само ако митото на база размера на подлежащите на изравняване субсидии е по-голямо и ако Комисията стигне до категоричното заключение, че не е в интерес на Съюза да бъде налагано такова по-високо мито.
                  
               4.   Обработка на личните данни
         
         
                     (38)
                  
                  
                     С всички лични данни, събрани в рамките на регистрационния режим, ще се борави в съответствие с Регламент (ЕС) 2018/1725 на Европейския парламент и на Съвета (5),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Съгласно член 24, параграф 5а от Регламент (ЕС) 2016/1037 на митническите органи се възлага да предприемат необходимите мерки за въвеждане на регистрационен режим по отношение на вноса в Съюза на нарязани на снопчета стъклени влакна с дължина, непревишаваща 50 mm; ровинг от стъклени влакна, с изключение на ровинг от стъклени влакна, които са импрегнирани и промазани и имат загуба на маса при накаляване над 3 % (както е определено в стандарт ISO 1887); и матове от нишки от стъклени влакна, с изключение на матове от стъклена вата, понастоящем класирани в кодове по КН 7019 11 00, ex 7019 12 00 и 7019 31 00 (кодове по ТАРИК 7019120022, 7019120025, 7019120026 и 7019120039) и с произход от Египет.
            
            
               2.   Срокът на регистрационния режим изтича три седмици след датата на влизане в сила на настоящия регламент.
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 февруари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OВ L 176, 30.6.2016 г., стp. 55.
         
            (2)  ОВ C 192, 7.6.2019 г., стр. 30.
         
            (3)  Известие за започване на антидъмпингова процедура по отношение на вноса на продукти от стъклени влакна с непрекъсната нишка с произход от Бахрейн и Египет (ОВ C 151, 3.5.2019 г., стр. 4).
         
            (*1)  От май до ноември 2019 г.
         
            (*2)  От май до ноември 2018 г.
         
            (4)  Регламент за изпълнение (ЕС) 2017/724 на Комисията от 24 април 2017 г. за налагане на окончателно антидъмпингово мито върху вноса на някои продукти от стъклено влакно с непрекъсната нишка с произход от Китайската народна република след провеждането на преглед с оглед изтичане на срока на действие на мерките в съответствие с член 11, параграф 2 от Регламент (ЕС) 2016/1036 на Европейския парламент и на Съвета (ОВ L 107, 25.4.2017 г., стр. 4).
         
            (5)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).